ભારતીય સ્પિનર રવિચંદ્રન અશ્વિને કહ્યું કે બીજી ટેસ્ટ મેચમાં ટોસ જીતીને ભેજવાળી-ચીકણી વિકેટ પર પ્રથમ બેટિંગ કરવાના વેસ્ટ ઈન્ડીઝના નિર્ણયથી તેને આશ્ચર્ય થયું હતું. અશ્વિને જણાવ્યું કે, ”હું આશ્ચર્યમાં પડી ગયો હતો, તેઓએ ટોસ જીતીને પહેલાં બેટિંગ કરવાનો નિર્ણય કર્યો. આ નિર્ણય થોડો આશ્ચર્યજનક હતો, કારણ કે તેઓએ ઝડપથી ત્રણ વિકેટ ગુમાવી દીધી હતી.” ઉલ્લેખનીય છે કે ભારતીય ફાસ્ટ બોલરોએ ફક્ત સાત રનના કુલ સ્કોર પર વિન્ડીઝના ટોચના ત્રણ બેટ્સમેનોને પેવેલિયન ભેગા કરી દીધા હતા. કિંગ્સ્ટનની પીચ પર ઘાસ હોવા છતાં કેપ્ટન જેસન હોલ્ડરના ટોસ જીતીને પ્રથમ બેટિંગ કરવાના નિર્ણયથી વિન્ડીઝના ક્રિકેટ ચાહકોને પણ આશ્ચર્ય થયું હતું.